PATVIRTINTA

Kauno miesto savivaldybės administracijos direktoriaus

2019 m. vasario 20 d.

įsakymu Nr. A-[593](file:///C:\Users\rutadubo\AppData\Local\Temp\a190593.docx)

**DUOMENŲ SUBJEKTŲ TEISIŲ ĮGYVENDINIMO KAUNO MIESTO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Duomenų subjektų teisių įgyvendinimo Kauno miesto savivaldybėje tvarkos apraše (toliau – Aprašas) nustatyta duomenų subjektų teisių įgyvendinimo ir prašymų įgyvendinti duomenų subjektų teises pateikimo ir nagrinėjimo Kauno miesto savivaldybėje (toliau – KMS) tvarka.

2. Aprašas taikomas įgyvendinant duomenų subjektų – asmenų, kurių asmens duomenis tvarko KMS, teises.

3. Apraše vartojamos sąvokos suprantamos taip, kaip jos apibrėžtos 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR), Lietuvos Respublikos asmens duomenų teisinės apsaugos įstatyme ir kituose su asmens duomenų apsauga susijusiuose teisės aktuose.

**II SKYRIUS**

**DUOMENŲ SUBJEKTŲ TEISĖS**

1. Duomenų subjektai turi šias teises:
   1. teisę žinoti (būti informuotam) apie savo asmens duomenų tvarkymą KMS;
   2. teisę susipažinti su KMS tvarkomais savo asmens duomenimis ir gauti jų kopiją;
   3. teisę reikalauti ištaisyti netikslius ar neteisingus asmens duomenis;
   4. teisę reikalauti ištrinti asmens duomenis (teisė būti pamirštam);
   5. teisę apriboti asmens duomenų tvarkymą;
   6. teisę nesutikti su asmens duomenų tvarkymu;
   7. teisę perkelti asmens duomenis;
   8. teisę reikalauti, kad nebūtų taikomas tik automatizuotu duomenų tvarkymu grindžiamas sprendimas;
   9. teisę pateikti skundą Valstybinei duomenų apsaugos inspekcijai.

**III SKYRIUS**

**TEISĖ GAUTI INFORMACIJĄ APIE ASMENS DUOMENŲ TVARKYMĄ**

5.  Teisė žinoti (būti informuotam) apie asmens duomenų tvarkymą KMS įgyvendinama šiais būdais:

* 1. darbuotojų informavimas apie jų asmens duomenų tvarkymą, supažindinant juos su BDAR 13 ir 14 straipsniuose nurodyta informacija Personalo valdymo skyriuje;
  2. duomenų subjektų informavimas, kad KMS teikiamos žodinės konsultacijos telefonu bus įrašomos;
  3. asmenų, pirmą kartą besijungiančių prie KMS elektroninių paslaugų sistemos, informavimas apie asmens duomenų tvarkymą;
  4. vykdant vaizdo stebėjimą, duomenų subjektai prieš patenkant į patalpas ar teritoriją, kurioje vykdomas vaizdo stebėjimas, informuojami apie vykdomą vaizdo stebėjimą informacinėse lentelėse, nurodant, kad yra vykdomas vaizdo stebėjimas, duomenų valdytojo juridinio asmens pavadinimą, kontaktinius duomenis, vaizdo stebėjimo tikslą ir informaciją, kur galima rasti platesnę informaciją apie vykdomą vaizdo stebėjimą;
  5. pateikiant informaciją KMS patalpose esančiuose informaciniuose stenduose, interneto svetainėje, elektroniniu paštu, asmeniškai ir pan.;
  6. bendraujant su duomenų subjektu tokiu būdu, kokiu duomenų subjektas kreipiasi į KMS;
  7. kitais būdais, atsižvelgiant į vykdomų duomenų tvarkymo veiksmų pobūdį ir operacijos specifiką.

1. Kai duomenys renkami iš duomenų subjektų, duomenų subjektui turi būti pateikiama visa BDAR 13 straipsnyje nurodyta informacija.

7. Kai asmens duomenys yra gauti ne iš duomenų subjekto, duomenų subjektui turi būti pateikiama visa BDAR 14 straipsnyje nurodyta informacija.

8. Tuo atveju, jeigu duomenys renkami ne iš duomenų subjekto, informacija apie tokių duomenų tvarkymą ir nuorodos į teisės aktus, reglamentuojančius tokių duomenų tvarkymą, gali būti pateikiamos KMS interneto svetainėje ([www.kaunas.lt](http://www.kaunas.lt)).

9. KMS turi teisę atsisakyti įgyvendinti duomenų subjekto teisę būti informuotam apie duomenų tvarkymą, jeigu:

* 1. duomenų subjektas buvo supažindintas su šia informacija anksčiau;
  2. duomenų subjekto informavimas yra neįmanomas arba tam reikėtų neproporcingų pastangų.

1. Kai asmens duomenys renkami iš duomenų subjekto, pavyzdžiui, kai gaunamas prašymas, skundas ir pan., BDAR 13 straipsnyje nurodyta informacija apie duomenų subjektų asmens duomenų tvarkymą pateikiama asmens duomenų gavimo metu.
2. Kai duomenų subjekto duomenys renkami ne tiesiogiai iš duomenų subjekto, apie šio duomenų subjekto asmens duomenų tvarkymą informuojama per pagrįstą laikotarpį nuo asmens duomenų gavimo, bet ne vėliau kaip per vieną mėnesį, atsižvelgiant į konkrečias asmens duomenų tvarkymo aplinkybes.

**IV SKYRIUS**

**TEISĖ SUSIPAŽINTI SU ASMENS DUOMENIMIS**

1. Apraše nustatyta tvarka duomenų subjektas arba jo atstovas, pateikęs laisvos formos prašymą ir patvirtinęs savo asmens tapatybę, turi teisę neatlygintinai:
   1. gauti patvirtinimą, ar KMS tvarko duomenų subjekto duomenis, ar netvarko;
   2. susipažinti su KMS tvarkomais jo asmens duomenimis ir (ar) asmens duomenų kategorijomis;
   3. gauti informaciją, iš kokių šaltinių ir kokie jo asmens duomenys surinkti;
   4. sužinoti, kokiu tikslu tvarkomi jo asmens duomenys;
   5. sužinoti numatomą asmens duomenų saugojimo laikotarpį arba kriterijus, pagal kuriuos nustatomas asmens duomenų saugojimo laikotarpis;
   6. gauti informaciją, kokiems duomenų gavėjams ar jų kategorijoms teikiami ir buvo teikti jo asmens duomenys (jei tai yra įmanoma);
   7. sužinoti, kokiu pagrindu surinkti jo asmens duomenys iš įvairių registrų, institucijų ir kitų asmenų.
2. Duomenų subjektui paprašius, KMS turi pateikti konkrečių asmens duomenų kopiją. Konkretūs dokumentai, kuriuose yra prašymą pateikusio asmens duomenys, duomenų subjektams gali būti teikiami, jeigu KMS taip yra patogiau įgyvendinti duomenų subjekto prašymą. Duomenų subjektas turi teisę prašyti, kad jam būtų pateikta tvarkomų asmens duomenų kopija kita forma, nei KMSpateikia, tačiau už tai gali būti imamas mokestis, apskaičiuotas pagal administracines išlaidas.
3. Kai atvykus į KMS pateikiamas prašymas susipažinti su savo vaizdo ar telefoninio pokalbio garso įrašo duomenimis ir atsakingas darbuotojas patikrina duomenų subjekto asmens tapatybę, duomenų subjektas turi teisę:
   1. peržiūrėti vaizdo arba perklausyti garso įrašą KMS patalpose;
   2. kai įmanoma, gauti vaizdo ar telefoninio pokalbio garso įrašo kopiją kompaktiniame diske arba duomenų subjekto pateiktoje laikmenoje.
4. Jeigu KMS tvarko didelį informacijos, susijusios su duomenų subjektu, kiekį ir nėra galimybės visos informacijos duomenų subjektui pateikti, KMS turi teisę paprašyti duomenų subjekto sukonkretinti pateiktą prašymą nurodant daugiau informacijos apie prašomus pateikti asmens duomenis. Jeigu asmens duomenų surasti ar pateikti duomenų subjektui iš karto nepavyksta ar negalima saugant trečiųjų šalių teises, ar prieš pateikiant duomenis juos būtina techniškai apdoroti (iškirpti ir pan.), prašymo įgyvendinimas gali būti pratęsiamas, bet ne ilgiau nei vieną mėnesį nuo prašymo pateikimo dienos. Jeigu per nustatytą terminą prašymo įgyvendinti nepavyksta, prašymo įgyvendinimo terminas gali būti pratęstas dar dviem mėnesiams duomenų subjektui nurodant vėlavimo priežastis ir galimybę pateikti skundą Valstybinei duomenų apsaugos inspekcijai.
5. Kai tam tikra informacija apie duomenų subjektą yra susijusi ir su kitais asmenimis, duomenų subjektui informacijos turi būti pateikiama tiek, kad nebūtų pažeistos kitų asmenų teisės.
6. Atsakymas duomenų subjektui turi būti pateikiamas raštu.

**V SKYRIUS**

**TEISĖ REIKALAUTI IŠTAISYTI ASMENS DUOMENIS**

1. Duomenų subjektas nustatęs, kad KMS tvarkomi jo asmens duomenys yra neteisingi, netikslūs ar neišsamūs, turi teisę kreiptis į KMS dėl neteisingų, netikslių asmens duomenų ištaisymo, o neišsamių papildymo. KMS nedelsdama, bet ne vėliau kaip per 5 darbo dienas patikrina asmens duomenis ir ištaiso neteisingus, netikslius ar papildo neišsamius tvarkomus asmens duomenis ir (ar) sustabdo tokių asmens duomenų tvarkymo veiksmus, išskyrus saugojimą, kol bus ištaisyti neteisingi, netikslūs ir papildyti neišsamūs asmens duomenys ar asmens duomenys bus sunaikinti. Siekdama įsitikinti, kad tvarkomi duomenų subjekto asmens duomenys yra netikslūs ar neišsamūs, KMSgali duomenų subjekto paprašyti pateikti tai patvirtinančius dokumentus.
2. KMS nedelsdama, bet ne vėliau kaip per 3 darbo dienas praneša duomenų subjektui apie jo prašymu atliktą ar neatliktą asmens duomenų ištaisymą, sunaikinimą ar asmens duomenų tvarkymo veiksmų sustabdymą. KMS taip pat nedelsdama turi informuoti duomenų gavėjus apie duomenų subjekto prašymu ištaisytus ar sunaikintus asmens duomenis, sustabdytus asmens duomenų tvarkymo veiksmus, išskyrus atvejus, kai pateikti tokią informaciją būtų neįmanoma arba pernelyg sunku (dėl didelio duomenų subjektų skaičiaus, duomenų laikotarpio, nepagrįstai didelių sąnaudų). Tokiu atveju KMS nedelsdama, bet ne vėliau kaip per 3 darbo dienas praneša Valstybinei duomenų apsaugos inspekcijai. Bet kokiu atveju duomenų subjektas turi teisę prašyti, kad jam būtų pateikta informacija apie tokius duomenų gavėjus.

**VI SKYRIUS**

**TEISĖ NESUTIKTI, KAD BŪTŲ TVARKOMI ASMENS DUOMENYS**

1. Kai duomenų subjekto asmens duomenys tvarkomi siekiant įgyvendinti KMS pavestą užduotį, vykdomą viešojo intereso labui, arba vykdant KMS pavestas viešosios valdžios funkcijas arba teisėtus KMS (ar trečiųjų šalių interesus (pavyzdžiui, teikiant duomenis trečiosioms šalims, skelbiant duomenis viešai ir pan.), KMS duomenų subjektui turi sudaryti galimybę dėl su juo konkrečiu atveju susijusių priežasčių bet kuriuo metu nesutikti su duomenų tvarkymu ir pateikti nesutikimo priežastis. Teisė nesutikti įgyvendinama laikantis šios procedūros:
   1. siekdama įgyvendinti duomenų subjekto teisę nesutikti, kad būtų tvarkomi jo asmens duomenys, KMS prieš pradėdama tvarkyti jo asmens duomenis turi kreiptis į duomenų subjektą raštu ir nustatyti terminą, per kurį duomenų subjektas gali įgyvendinti savo teisę nesutikti, kad būtų tvarkomi jo asmens duomenys. Apie duomenų subjekto teisę nesutikti su asmens duomenų tvarkymu KMS gali informuoti ir kitais būdais, pavyzdžiui, pateikdama informaciją žodžiu, interneto svetainėje, skelbimų lentoje ir pan.;
   2. duomenų subjektas, nesutikdamas, kad būtų tvarkomi jo asmens duomenys, turi pateikti rašytinį pranešimą apie nesutikimą dėl asmens duomenų tvarkymo, išskyrus, kai asmuo apie teisę nesutikti su duomenų tvarkymu informuojamas žodžiu ar kitomis priemonėmis. Pranešimas apie nesutikimą su asmens duomenų tvarkymu KMS gali būti pateikiamas tiesiogiai, paštu ar elektroninių ryšių priemonėmis;
   3. duomenys nepradedami tvarkyti tol, kol nesueina nustatytas terminas išreikšti nesutikimą. Jeigu yra gaunamas duomenų subjekto nesutikimas ir jis yra teisiškai pagrįstas,   
      t. y. duomenų subjekto nurodytos priežastys yra viršesnės už KMS ar trečiųjų šalių interesą duomenis tvarkyti, KMS nedelsdama nutraukia asmens duomenų tvarkymo veiksmus, išskyrus teisės aktų nustatytus atvejus, ir informuoja duomenų gavėjus, kai tai įmanoma. Jeigu prašymas yra nepagrįstas, KMS raštu duomenų subjektui nurodo priežastis, kodėl duomenų subjekto asmens duomenys turi būti ir toliau tvarkomi dėl pagrįstų ir teisėtų priežasčių, kurios yra viršesnės už duomenų subjekto interesus, teises ir laisves, arba jeigu asmens duomenys yra reikalingi pareikšti, vykdyti ar apginti teisinius reikalavimus. Atsakyme taip pat nurodoma teisė duomenų subjektui pateikti skundą Valstybinei duomenų apsaugos inspekcijai;
   4. jeigu duomenų subjektas iki KMS nustatyto termino nepateikia rašytinio pranešimo apie nesutikimą dėl asmens duomenų tvarkymo, iš kurio yra aiški duomenų subjekto valia, laikoma, kad duomenų subjektas neišreiškė nesutikimo, kad būtų tvarkomi jo asmens duomenys, todėl asmens duomenys gali būti tvarkomi;
   5. darbuotojas, išsiuntęs pranešimą apie duomenų subjekto teisę nesutikti su duomenų tvarkymu ar kitaip informavęs duomenų subjektą, privalo saugoti tai patvirtinančius dokumentus;
   6. kai šiame skyriuje nurodytą teisę nesutikti, kad būtų tvarkomi duomenų subjekto asmens duomenys, įgyvendina nepilnamečiai iki 18 metų asmenys arba neveiksnūs asmenys, pranešimas siunčiamas jų teisėtiems atstovams.

**VII SKYRIUS**

**TEISĖ REIKALAUTI IŠTRINTI ASMENS DUOMENIS**

1. Duomenų subjektai, pateikę laisvos formos prašymą, turi teisę reikalauti ištrinti (teisė būti pamirštam) savo asmens duomenis, išskyrus saugojimą, kai duomenys tvarkomi nesilaikant teisės aktų reikalavimų. Ši teisė nėra absoliuti ir galioja tik esant vienam iš šių pagrindų:
   1. asmens duomenys nebereikalingi, kad būtų pasiekti tikslai, dėl kurių šie duomenys buvo surinkti ar kitaip tvarkomi;
   2. duomenų subjektas atšaukia sutikimą, pagal kurį buvo grindžiamas duomenų tvarkymas ir nėra jokio kito teisinio pagrindo tvarkyti duomenis;
   3. asmens duomenys buvo tvarkomi neteisėtai;
   4. asmens duomenys turi būti ištrinti laikantis Europos Sąjungos arba nacionalinėje teisėje nustatytos teisinės prievolės.
2. Duomenų subjekto prašyme turi būti išsamiai argumentuota, dėl kokių priežasčių yra prašoma ištrinti jo asmens duomenis (prašyme turi būti nurodytas vienas Aprašo 21.1–21.4 papunkčiuose nurodytų pagrindų).
3. Teisė reikalauti ištrinti asmens duomenis (teisė būti pamirštam) KMS neįgyvendinama, kai asmens duomenų tvarkymas yra grindžiamas:
   1. Europos Sąjungos ir Lietuvos Respublikos teisės aktuose nustatytų reikalavimų vykdymu;
   2. archyvavimo tikslais viešojo intereso labui;
   3. siekiant pareikšti, vykdyti arba apginti teisinius interesus.
4. KMS, gavusi duomenų subjekto prašymą, turi nedelsdama, bet ne vėliau kaip per 10 darbo dienų nuo prašymo gavimo dienos atlikti prašymo įvertinimą, siekdama nustatyti, ar duomenų subjekto pateiktas prašymas yra pagrįstas.
5. Jeigu yra nustatoma, kad duomenų subjekto pateiktas prašymas yra pagrįstas, KMS privalo:
   1. nedelsdama, bet ne vėliau kaip per vieną mėnesį nuo prašymo gavimo dienos ištrinti visus turimus su duomenų subjektu susijusius asmens duomenis;
   2. jeigu nėra galimybių nedelsiant ištrinti duomenų subjekto asmens duomenų, sustabdyti duomenų subjekto asmens duomenų tvarkymo veiksmus;
   3. ne vėliau kaip per 5 darbo dienas nuo asmens duomenų ištrynimo informuoti duomenų subjektą apie ištrintus asmens duomenis;
   4. informuoti duomenų gavėjus apie duomenų subjekto prašymu ištrintus asmens duomenis, jeigu duomenų subjekto asmens duomenys buvo teikiami duomenų gavėjams. Informuoti duomenų gavėjų nereikia, kai pateikti tokią informaciją neįmanoma arba pernelyg sunku (dėl didelio duomenų subjektų skaičiaus, asmens duomenų saugojimo laikotarpio, nepagrįstai didelių sąnaudų). Duomenų subjektas turi teisę prašyti, kad jam būtų pateikta informacija apie tokius duomenų gavėjus.

**VIII SKYRIUS**

**TEISĖ REIKALAUTI PERKELTI ASMENS DUOMENIS**

1. Duomenų subjektas ar jo atstovas turi teisę kreiptis į KMS su prašymu gauti su juo susijusius asmens duomenis bei turi teisę prašyti persiųsti KMS tvarkomus duomenų subjekto asmens duomenis kitam duomenų valdytojui, kai:
   1. duomenų tvarkymas atliekamas duomenų subjekto sutikimu arba duomenų tvarkymas vykdomas remiantis sutartimi tarp KMS ir duomenų subjekto;
   2. asmens duomenys yra tvarkomi automatizuotomis priemonėmis;
   3. duomenų subjektas asmens duomenis, kuriuos ketina persiųsti kitam duomenų valdytojui, pateikė KMS pats arba per atstovą;
   4. duomenų subjekto pateikti asmens duomenys yra susisteminti bei pateikti įprastai naudojamu ir kompiuteriu skaitomu formatu.
2. Duomenų subjektas teisės perkelti asmens duomenis neturi tų asmens duomenų, kurie tvarkomi neautomatiniu būdu susistemintose rinkmenose, pavyzdžiui, popierinėse bylose, atžvilgiu.
3. Tam, kad būtų įgyvendintas duomenų subjekto prašymas, turi būti įgyvendintos visos Aprašo 26.1–26.4 papunkčiuose nurodytos sąlygos.
4. KMS, gavusi duomenų subjekto prašymą įgyvendinti duomenų subjekto teisę perkelti asmens duomenis, privalo nedelsdama, bet ne vėliau kaip per 10 darbo dienų nuo prašymo gavimo dienos atlikti prašymo įvertinimą, siekdama nustatyti, ar duomenų subjekto pateiktas prašymas yra pagrįstas.
5. Jeigu prašymas yra pagrįstas, informacija gali būti pateikiama duomenų subjektui arba duomenų subjekto nurodytam kitam duomenų valdytojui tiesiogiai, jeigu tam yra techninės galimybės.
6. Jeigu duomenų subjekto prašymas perkelti asmens duomenis įgyvendinamas duomenų subjekto asmens duomenis perkeliant kitam duomenų valdytojui, KMS nevertina, ar duomenų valdytojas, kuriam bus perkelti duomenų subjekto asmens duomenys, turi teisinį pagrindą gauti duomenų subjekto asmens duomenis ir ar šis duomenų valdytojas užtikrins tinkamas asmens duomenų saugumo priemones. KMS neprisiima atsakomybės už perkeltų asmens duomenų tolesnį tvarkymą, kurį atliks kitas duomenų valdytojas.
7. KMS užtikrina, kad duomenų subjektams įgyvendinant savo teisę perkelti asmens duomenis būtų perkeliami tik tie duomenys, kurie tvarkomi sutarties arba sutikimo pagrindu ir yra tvarkomi automatizuotomis priemonėmis. Tokiu atveju asmens duomenys duomenų subjektui būtų pateikiami susistemintu, įprastai naudojamu ir kompiuterio skaitomu formatu.
8. Duomenų subjekto teisė į duomenų perkėlimą nebus taikoma tais atvejais, kai asmens duomenų tvarkymas yra būtinas KMS siekiant laikytis jai nustatytos teisinės prievolės arba siekiant atlikti užduotį, vykdomą dėl viešojo intereso, arba vykdant KMS pavestas viešosios valdžios funkcijas.
9. Pagal duomenų subjekto prašymą perkelti jo asmens duomenys nėra automatiškai ištrinami. Jeigu duomenų subjektas to pageidauja, turi kreiptis į KMS dėl teisės reikalauti ištrinti duomenis (teisės būti pamirštam) įgyvendinimo Aprašo nustatyta tvarka ir pateikti atskirą laisvos formos prašymą.

**IX SKYRIUS**

**TEISĖ APRIBOTI ASMENS DUOMENŲ TVARKYMĄ**

1. Duomenų subjektas turi teisę kreiptis į KMS su prašymu apriboti savo asmens duomenų tvarkymą, jeigu yra vienas iš šių pagrindų:
   1. kai duomenų subjektas užginčija KMS tvarkomų jo asmens duomenų tikslumą. Tokiu atveju duomenų subjekto asmens duomenų tvarkymas gali būti apribotas tokiam laikotarpiui, per kurį duomenų valdytojas patikrina asmens duomenų tikslumą;
   2. kai yra nustatyta, kad duomenų subjekto asmens duomenų tvarkymas buvo neteisėtas, tačiau duomenų subjektas nesutinka, kad asmens duomenys būtų ištrinti, ir vietoj to prašo apriboti jų tvarkymą;
   3. jeigu yra pasiektas asmens duomenų tvarkymo tikslas ir KMS, kaip duomenų valdytojai, nebereikia šiam tikslui pasiekti surinktų duomenų subjekto asmens duomenų, tačiau jų reikia duomenų subjektui, siekiančiam pareikšti, vykdyti ar apginti teisinius reikalavimus;
   4. kai duomenų subjektas pateikė prašymą KMS, kuriame išreiškė nesutikimą, kad KMS tvarkytų jo asmens duomenis. Tokiu atveju duomenų subjekto asmens duomenų tvarkymas gali būti apribotas tokiam laikotarpiui, per kurį KMS patikrina, ar šis duomenų subjekto prašymas yra pagrįstas;
   5. kai duomenų subjektas pateikia prašymą ištrinti KMS tvarkomus jo asmens duomenis ir nustatoma, kad prašymas yra pagrįstas, tačiau nėra techninių galimybių duomenų subjekto asmens duomenis ištrinti nedelsiant. Tokiu atveju duomenų subjekto asmens duomenų tvarkymas gali būti apribotas iki tol, kol duomenų subjekto asmens duomenys bus ištrinti.
2. KMS, gavusi duomenų subjekto prašymą apriboti asmens duomenų tvarkymą, privalo nedelsdama, bet ne vėliau kaip per 10 darbo dienų nuo prašymo gavimo dienos atlikti prašymo įvertinimą, siekdama nustatyti, ar duomenų subjekto pateiktas prašymas yra pagrįstas.
3. Jeigu yra nustatoma, kad duomenų subjekto pateiktas prašymas apriboti asmens duomenų tvarkymą yra pagrįstas, KMS turi:
   1. apriboti duomenų subjekto asmens duomenų tvarkymą;
   2. nedelsdama, bet ne vėliau kaip per 5 darbo dienas nuo sprendimo apriboti asmens duomenų tvarkymą priėmimo informuoti duomenų subjektą apie jo asmens duomenų tvarkymo apribojimą. Jeigu yra galimybė, nurodyti preliminarų laikotarpį, kurio metu bus apribotas duomenų subjekto asmens duomenų tvarkymas;
   3. ne vėliau kaip per 5 darbo dienas nuo sprendimo apriboti asmens duomenų tvarkymą priėmimo informuoti duomenų gavėjus apie priimtą sprendimą, jeigu duomenų subjekto asmens duomenys buvo teikiami duomenų gavėjams. Informuoti duomenų gavėjų nereikia, kai pateikti tokią informaciją neįmanoma arba pernelyg sunku (dėl didelio duomenų subjektų skaičiaus, asmens duomenų saugojimo laikotarpio, nepagrįstai didelių sąnaudų). Duomenų subjektas turi teisę prašyti, kad jam būtų pateikta informacija apie tokius duomenų gavėjus.
4. KMS, prieš panaikindama apribojimą tvarkyti asmens duomenis, privalo raštu informuoti duomenų subjektą.

**X SKYRIUS**

**TEISĖ REIKALAUTI, KAD NEBŪTŲ TAIKOMAS TIK AUTOMATIZUOTU DUOMENŲ TVARKYMU GRINDŽIAMAS SPRENDIMAS**

1. Duomenų subjektas, pateikęs laisvos formos prašymą, turi teisę reikalauti, kad jo atžvilgiu KMS nebūtų taikomas tik automatizuotu duomenų tvarkymu grindžiamas sprendimas ir toks sprendimas būtų peržiūrėtas. Prašyme turi būti nurodyta, su kokių automatizuotu duomenų tvarkymu grindžiamų sprendimų priėmimu asmuo nesutinka.
2. Duomenų subjektui kreipusis dėl automatizuotu duomenų tvarkymu grindžiamo sprendimo peržiūros, KMS turi atlikti išsamų visų svarbių duomenų, įskaitant ir duomenų subjekto pateiktos informacijos, vertinimą.

**XI SKYRIUS**

**PRAŠYMŲ DĖL DUOMENŲ SUBJEKTŲ TEISIŲ ĮGYVENDINIMO PATEIKIMAS**

41. Duomenų subjektai, siekdami įgyvendinti savo teises, KMS turi pateikti rašytinį laisvos formos prašymą asmeniškai, paštu ar per pasiuntinį, ar elektroninių ryšių priemonėmis.

42. Prašymas turi būti įskaitomas, asmens pasirašytas, jame turi būti nurodytas duomenų subjekto vardas, pavardė, gyvenamoji vieta, duomenys ryšiui palaikyti ir informacija apie tai, kokią iš Aprašo 4.1–4.8 papunkčiuose nurodytų teisių ir kokia apimtimi duomenų subjektas pageidauja įgyvendinti.

43. Pateikdamas prašymą, duomenų subjektas privalo patvirtinti savo tapatybę:

43.1. pateikdamas prašymą KMS darbuotojui, registruojančiam prašymą, turi pateikti asmens tapatybę patvirtinantį dokumentą;

43.2. pateikdamas prašymą paštu ar per pasiuntinį, kartu turi pateikti asmens tapatybę patvirtinančio dokumento kopiją;

43.3. pateikdamas prašymą elektroninių ryšių priemonėmis, turi pasirašyti jį elektroniniu parašu arba savo tapatybę patvirtinti naudodamasis KMS elektroninių paslaugų sistema.

44. Duomenų subjektas savo teises KMS gali įgyvendinti pats arba per atstovą.

45. Jei atstovaujamo duomenų subjekto vardu į KMS kreipiasi asmens atstovas, jis savo prašyme turi nurodyti savo vardą, pavardę, gyvenamąją vietą, duomenis ryšiui palaikyti, taip pat atstovaujamo asmens vardą, pavardę, gyvenamąją vietą, informaciją apie tai, kokią iš Aprašo 4 punkte nurodytų duomenų subjekto teisę ir kokia apimtimi pageidauja įgyvendinti, ir pridėti atstovavimą patvirtinančio dokumento kopiją.

46. Prašymas įgyvendinti duomenų subjekto teises turi būti įskaitomas ir asmens pasirašytas.

47. Esant abejonių dėl duomenų subjekto tapatybės, KMS gali prašyti papildomos informacijos, reikalingos ja įsitikinti.

**XII SKYRIUS**

**PRAŠYMŲ DĖL DUOMENŲ SUBJEKTŲ TEISIŲ ĮGYVENDINIMO NAGRINĖJIMAS**

48. Duomenų subjekto prašymas, kuris pateiktas nesilaikant Aprašo 41–46 punktuose nustatytų reikalavimų, KMS nenagrinėjamas, jeigu KMS administracijos direktorius nenusprendžia kitaip. Apie atsisakymo nagrinėti prašymą motyvus KMS raštu informuoja prašymą pateikusį asmenį per 5 darbo dienas.

49. Aprašo reikalavimus atitinkantis prašymas perduodamas KMS duomenų apsaugos pareigūnui (toliau – DAP). DAP nagrinėja ir įgyvendina duomenų subjekto teises, išskyrus įstatymų nustatytus atvejus, kai reikia užtikrinti:

49.1. viešąją tvarką, nusikalstamų veikųprevenciją ar baudžiamąjį persekiojimą;

49.2. svarbius valstybės ekonominius ar finansinius interesus;

49.3. tarnybinės ar profesinės etikos pažeidimų prevenciją, tyrimą ir nustatymą;

49.4. duomenų subjekto ar kitų asmenų teisių ir laisvių apsaugą.

50. Atsakymas duomenų subjektui pateikiamas ne vėliau kaip per 1 mėnesį nuo duomenų subjekto kreipimosi dienos valstybine kalba duomenų subjekto pasirinktu būdu (registruotu laišku, asmeniškai ar elektroninių ryšių priemonėmis). KMS, dėl objektyvių priežasčių negalėdama pateikti atsakymo duomenų subjektui jo pasirinktu būdu, atsakymą pateikia registruotu paštu.

**XIII SKYRIUS**

**BAIGIAMOSIOS NUOSTATOS**

51. Duomenų subjekto teisės KMS įgyvendinamos neatlygintinai.

52. KMS, įgyvendindama duomenų subjekto teises, užtikrina, kad nebūtų pažeista kitų asmenų teisė į privataus gyvenimo neliečiamumą.

53. Duomenų subjektai turi teisę skųsti KMS sprendimus Valstybinei duomenų apsaugos inspekcijai.

\_\_\_\_\_\_\_\_\_\_\_\_\_\_\_\_\_\_\_